डाक्टर होरें गलाया : "ए निक्के होंदे दी गै गल्ल ऐ, भारती। इस जीवनै च पता नेईं के किश कमाया के गोआया, पर ओ दिन अमर गै होई गेआ। स्हाड़े कच्छ गै बैष्णवें दा इक मठ हा। इक रातीं डाकुएं उस उप्पर धावा करी दिता। रौले-रप्पे ते ढाओ बारे च ग्रां दे लोक किट्ठे होई गे पर डाकुएं कच्छ इक बंदूक ही। जिस बेलै ओ डाकू फायर करन लगे तां डरै मारै कोई अग्गें नेईं बधेआ। मेरे इक चचेरे भ्राऽ हे-बड़े गै दलेर ते परोपकारी-ओ अग्गें जाने वास्तै छड़फड़ान लगे। पर लोकें उनेंईं इसकरी पकड़ी रक्खेआ जे उत्थें गे तां उनें मरोई जाना ऐ। अपने आपगी छुड़काई नेईं सके तां लचार होइयै ओ इत्थे गै नच्चन-त्रप्पन ते गालीं देन लगे-इस गल्लै गी जानदे हाई बी, जे इसदा लाह् कोई नेईं। डाकुएं इक बंदूकै स्हारै, दौं-त्रैं सौ आदमिए सामनै महैन्तै गी खुंडै कन्ने बन्नियै फूकी सुट्टेआ। भारती, अदूं औं निक्का बच्चा हा। पर उस महैंतै दा रोना-करलाना ते वास्ते पाना अज्ज बी मेरे कन्नें च गूंजदा ऐ। राम-राम, कैसा दर्दनाक बरलाप हा ओ!"